A keszthelyi Georgikonban végezte tanulmányait, tanulmányainak befejeztével Károlyi gróf birtokán felügyelői állást kapott. 1848 őszén a szatmár megyei nemzetőrségbe jelentkezett, majd az 1848–49-es magyar szabadságharcban Ihász Dániel parancsnoksága alatt teljesített szolgálatot, különösen a Vöröstoronyi-szoros védelménél 1849. március 16-án és 28-án tüntette ki magát. Honvédhadnagyként verekedte végig a magyar szabadságharcot, a szabadságharc leverése után Kossuth Lajos kíséretében a török internáló táborokban volt, végül az amerikai „Mississippi” nevű hajóval érkezett meg New York-ba. Azok közé tartozott, akik valóságos testőrei voltak Kossuth Lajosnak, amerikai körútján is végig kísérte Németh Józseffel, Kalapsza Jánossal és másokkal. Együtt volt Kossuth Lajossal George Washington sírjának meglátogatásakor is.